TPLAS บวก 8% รับดีมานด์ “บรรจุภัณฑ์อาหาร” พุ่ง ดันรายได้ปีนี้โต 10%  
TPLAS บวก 8% รับดีมานด์บรรจุภัณฑ์อาหารเพิ่มขึ้น-ราคาสินค้าพุ่ง มั่นใจผลงานปี 65 รายได้โต 10% ตามนัด จากความต้องการใช้บรรจุภัณฑ์ใส่อาหารเติบโตอย่างต่อเนื่อง
TPLAS บวก 8% รับดีมานด์บรรจุภัณฑ์อาหารเพิ่มขึ้น-ราคาสินค้าพุ่ง มั่นใจผลงานปี 65 รายได้โต 10% ตามนัด จากความต้องการใช้บรรจุภัณฑ์ใส่อาหารเติบโตอย่างต่อเนื่อง
22 ส.ค. 2565

ผู้สื่อข่าวรายงานว่า วันนี้ (22 ส.ค. 65) ราคาหุ้น บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ณ เวลา 10:57 น. อยู่ที่ระดับ 3.34 บาท บวก 0.24 บาท หรือ 7.74% สูงสุดที่ระดับ 3.42 บาท ต่ำสุดที่ระดับ 3.18 บาท ด้วยมูลค่าการซื้อขาย 66.76 ล้านบาท

นายอภิรัตน์ ธีระรุจินนท์ รองกรรมการผู้จัดการ TPLAS เปิดเผยว่า ผลการดำเนินงานของบริษัทฯในไตรมาส 2/65 มีกำไรสุทธิ 9.91 ล้านบาท เพิ่มขึ้น 19.25% จากงวดเดียวกันปีก่อนที่มีกำไรสุทธิ 8.31 ล้านบาท ส่วนรายได้รวมอยู่ที่ 144.25 ล้านบาท เพิ่มขึ้น 15.63% จากงวดเดียวกันปีก่อนที่มีรายได้รวม 124.76 ล้านบาท
ขณะที่ 6 เดือนแรกของปี 65 บริษัทมีกำไรสุทธิ 19.78 ล้านบาท เพิ่มขึ้น 8.98% เทียบงวดเดียวกันของปีก่อน 18.15 ล้านบาท ส่วนรายได้รวมอยู่ที่ 286.76 ล้านบาท เพิ่มขึ้น 13.18% จากงวดเดียวกันปีก่อนที่มีรายได้รวม 253.37 ล้านบาท
สำหรับผลการดำเนินงานในไตรมาส 2/65 ที่เติบโตอย่างมีนัยสำคัญเมื่อเทียบกับงวดเดียวกันของปีก่อน ได้รับปัจจัยสนับสนุนจากความต้องการบรรจุภัณฑ์ใส่อาหารยังคงเติบโตอย่างแข็งแกร่ง รับกระแส New Normal ที่ผู้บริโภคยังคงนิยมซื้ออาหารกลับบ้าน และสถานการณ์การแพร่ระบาดของโควิด-19 สายพันธุ์โอมิครอน ทำให้มีการสั่งอาหารในรูปแบบออนไลน์ นอกจากนี้ยังมีปัจจัยด้านการท่องเที่ยวที่เริ่มฟื้นกลับมาสนับสนุนให้ผลการดำเนินงานเติบโตมากขึ้น อีกทั้งบริษัทฯยังคงรักษาความสามารถในการทำกำไรไว้ได้ในระดับที่ดี โดยสามารถควบคุมต้นทุนค่าใช้จ่ายให้อยู่ในระดับที่เหมาะสม
นายอภิรัตน์ กล่าวเพิ่มเติมอีกว่า แนวโน้มผลการดำเนินงานในครึ่งหลังของปีนี้เชื่อว่าจะเติบโตอย่างแข็งแกร่ง ผลักดันรายได้รวมปีนี้โต 10% ตามเป้าหมายที่วางไว้ จากความต้องการใช้บรรจุภัณฑ์ใส่อาหารเติบโตอย่างต่อเนื่อง จากพฤติกรรมการใช้ชีวิตของผู้บริโภคที่เปลี่ยนแปลงไป อีกทั้งบริษัทฯมีแผนการพัฒนาผลิตภัณฑ์ใหม่ๆ ออกมาอย่างต่อเนื่อง โดยจะเน้นการศึกษาและพัฒนาผลิตภัณฑ์ทำจากกระดาษ ซึ่งมีการเพิ่มเติมรูปแบบ เช่น ถาดใส่ขนมหวาน ถ้วยไซส์อื่นๆ เป็นการเพิ่มไซส์ให้มีความหลากหลายต่อการนำไปใช้งานได้มากขึ้น รวมทั้งจะมีการพัฒนาระบบรับคำสั่งซื้อสินค้าออนไลน์มาใช้มากขึ้น คาดว่าช่วยสนับสนุนยอดขายให้เติบโตได้ต่อเนื่องจากปีก่อน